**cântec de apă vie**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

prin ape vii de fluviu ori de iaz

ne bălăcim stropindu-ne în joacă

lăsând deoparte orișice necaz

ce-ar vrea împreunarea s-o desfacă

înstrăinării nu-i facem pe plac

singurătății nu-i cântăm osana

îmbrățișarea-n taină ne e leac

pentru dureri ce izvodesc din rana

condiției umane limitate

și vorbelor ce ies necugetate

din guri obișnuite cu riposta

reflexă de-apărare-n tot ce fost-a

în viața noastră până de curând

când ne-ascundeam de lume cugetând

că e mai bine singuri și ascetici

la adăpost de oamenii bezmetici

ce-și iau ideile prea-n serios

dorind tot ce le pare lor frumos

să fie regulă a tuturora -

dar noi privim acum spre aurora

în care dragostea ne e lumină

și ne vedem ca ramuri din tulpină

de pom al vieții unde heruvimii

ne-au altoit în numele Treimii

și-au dat poruncă-ntregii omeniri

să ia exemplul gingașei iubiri

ce dincolo de orice contingență

trăiește din priviri și din prezență

a gândului ce nu știe hotare

și înconjoară munți și văi și mare

spre a-și găsi odihna-ntotdeauna

când eu și tu în ambii suntem una.